Kölluðu til refaskyttu sem " kláraði " málið Svo virðist sem íslenska lágfótan sé sífellt að færa sig nær byggð og verða mannvanari . Hér áður fyrr heyrði það til undantekninga ef tófur hættu sér nærri mannabústöðum enda þurftu þær þess ekki . Þá voru þær færri og höfðu nægt æti til fjalla án þess að hætta sér nálægt byggð . Þessa tófu skaut Magnús Magnússon refaskytta á Hamraendum í Borgarfirði síðastliðið sunnudagskvöld . Vegfarendur um hringveginn sáu tófuna þar sem hún vappaði um í varpi mófugla skammt frá þjóðveginum í Stafholtstungum . Stöðvuðu ferðalangar för og hringdu í refaskyttuna sem býr í sömu sveit . Allan tímann beið tófan en fylgdist grannt með fólkinu og þéttri umferð um þjóðveginn . Skyttur fá einungis eitt tækifæri þegar skjóta þarf bráðina með riffli . Magnús nýtti það og hitti tófuna þótt af 150 metra færi væri , enda vanur maður , hefur verið grenjaskytta í á fimmta áratug .